*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιανουαρίου 1988

για την έγκριση έντεκα προγραμμάτων που κατάρτισε η Πορτογαλική Δημοκρατία κατ' εφαρμογή του κανονισμού (ΕΟΚ) αριθ. 3828/85 του Συμβουλίου για την κατάρτιση ειδικού προγράμματος ανάπτυξης της γεωργίας στην Πορτογαλία

(Το κείμενο στην πορτογαλική γλώσσα είναι το μόνο αυθεντικό)

(88/169/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3828/85 του Συμβουλίου (1), και ιδίως το άρθρο 4 παράγραφος 2,

Εκτιμώντας:

ότι η Πορτογαλική Δημοκρατία ανακοίνωσε στις 20 Απριλίου 1987 ένα ειδικό πρόγραμμα για την παραγωγή σπόρων προς σπορά στους τομείς των σιτηρών και των κτηνοτροφικών προϊόντων, κατά την έννοια του άρθρου 12 του κανονισμού (ΕΟΚ) αριθ. 3828/85 που αποβλέπει στην ποσοτική και ποιοτική βελτίωση της εθνικής παραγωγής των σπόρων προς σπορά στους τομείς των σιτηρών και των κτηνοτροφικών προϊόντων καθώς και στον εκ νέου εξοπλισμό των επίσημων υπηρεσιών ελέγχου·

ότι η Πορτογαλική Δημοκρατία ανακοίνωσε στις 20 Απριλίου 1987 ένα ειδικό πρόγραμμα για τις ομάδες υγειονομικής προστασίας (Ηπειρωτική Πορτογαλία), κατά την έννοια του άρθρου 5 στοιχείο γ) και του άρθρου 10 παράγραφος 1 δεύτερη περίπτωση δεύτερη υποπερίπτωση του κανονισμού (ΕΟΚ) αριθ. 3828/85 που αποβλέπει στην καταγραφή και την πρόληψη των κυριότερων ασθενειών που πλήτουν τα βοοειδή, τα αιγοειδή και τα προβατοειδή·

ότι η Πορτογαλική Δημοκρατία ανακοίνωσε στις 20 Απριλίου 1987 ένα ειδικό πρόγραμμα για μικρά συστήματα άρδευσης, κατά την έννοια του αρθρου 20 παράγραφος 1 έβδομη περίπτωση του κανονισμού (ΕΟΚ) αριθ. 3828/85 που αποβλέπει στη δημιουργία ή τη βελτίωση μικρών συστημάτων άρδευσης·

ότι η Πορτογαλική Δημοκρατία ανακοίνωσε στις 20 Απριλίου 1987 ένα ειδικό πρόγραμμα για τη γεωργική ανάπτυξη και για την εκτροφή προβατοειδών στην περιοχή της Mertola, κατά την έννοια των άρθρων 6, 7, 8 και 20 του κανονισμού (ΕΟΚ) αριθ. 3828/85 που αποβλέπει στον επαναπροσανατολισμό της γεωργικής παραγωγής προς την παραγωγή κτηνοτροφικών προϊόντων και στην πιο ορθολογική ανάπτυξη της εκτροφής προβατοειδών·

ότι η Πορτογαλική Δημοκρατία ανακοίνωσε στις 14 Μαΐου δύο ειδικά προγράμματα για τον εξηλεκτρισμό και για την αγροτική οδοποιία στην αυτόνομη περιοχή της Μαδέρα, κατά την έννοια του άρθρου 19 του κανονισμού (ΕΟΚ) αριθ. 3828/85, που αποβλέπουν, αντίστοιχα, στη βελτίωση της ηλεκτροδότησης και των δρόμων πρόσβασης στις γεωργικές εκμεταλλεύσεις·

ότι η Πορτογαλική Δημοκρατία ανακοίνωσε στις 7 Αυγούστου 1987 ένα ειδικό πρόγραμμα για την ανανέωση και βελτίωση των παραδοσιακών συστημάτων άρδευσης στο νησί της Μαδέρα, κατά την έννοια του άρθρου 17 του κανονισμού (ΕΟΚ) αριθ. 3828/85, που αποβλέπει στην αποκατάσταση του παραδοσιακού δικτύου άρδευσης αυτού του νησιού·

ότι η Πορτογαλική Δημοκρατία ανακοίνωσε στις 7 Αυγούστου 1987 ένα ειδικό πρόγραμμα για τις ομάδες υγειονομικής προστασίας στις αυτόνομες περιοχές των Αζορών και της Μαδέρα, κατά την έννοια του άρθρου 10 παράγραφος 1 δεύτερη περίπτωση δεύτερη υποπερίπτωση του κανονισμού (ΕΟΚ) αριθ. 3828/85 που αποβλέπουν στην καταγραφή και την πρόληψη των κυριότερων ασθενειών που πλήτουν τα βοοειδή (Αζόρες) και τα βοοειδή, αιγοειδή και προβατοειδή (Μαδέρα)·

ότι η Πορτογαλική Δημοκρατία ανακοίνωσε στις 7 Αυγούστου 1987 ένα ειδικό πρόγραμμα για τα κέντρα επαγγελματικής γεωργικής κατάρτισης, κατά την έννοια του άρθρου 5 στοιχεία α), β) και γ) του άρθρου 7 και 8 πρώτη περίπτωση του κανονισμού (ΕΟΚ) αριθ. 3828/85, που αποβλέπει στην κατασκευή ή διευθέτηση, στην εισαγωγή της πληροφορικής και στον εξοπλισμό κέντρων και αιθουσών κατάρτισης για κατόχους γεωργικών εκμεταλλεύσεων, καθώς και στην οργάνωση μαθημάτων και πρακτικών ασκήσεων·

ότι η Πορτογαλική Δημοκρατία ανακοίνωσε στις 7 Αυγούστου 1987 ένα ειδικό πρόγραμμα για τα κέντρα κατάρτισης γεωργοεφαρμοστών καθώς και για ένα κέντρο γεωργικής έρευνας, κατά την έννοια του άρθρου 5 στοιχεία α), β) και γ) του άρθρου 8 δεύτερη περίπτωση του κανονισμού (ΕΟΚ) αριθ. 3828/85, που αποβλέπει στη δημιουργία και τη λειτουργία ενός δικτύου κέντρων κατάρτησης γεωργοεφαρμοστών, στη λειτουργία του, στην κατάρτιση του διδακτικού προσωπικού και των γεωργοεφαρμοστών καθώς και στη δημιουργία και τον εξοπλισμό ενός κέντρου γεωργικής έρευνας·

ότι τα εν λόγω προγράμματα περιλαμβάνουν τις ενδείξεις, τις διατάξεις και τα μέτρα που απαριθμούνται στο άρθρο 3 του κανονισμού (ΕΟΚ) αριθ. 3828/85, τα οποία εξασφαλίζουν ότι οι στόχοι του εν λόγω κανονισμού μπορούν να επιτευχθούν·

ότι ζητήθηκε η γνώμη της επιτροπής του Ευρωπαϊκού Ταμείου Προσανατολισμού και Εγγυήσεων για τα χρηματοδοτικά θέματα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα ειδικά προγράμματα, που η Πορτογαλική Δημοκρατία ανακοίνωσε στις 20 Απριλίου 1987, στις 14 Μαΐου 1987 και στις 7 Αυγούστου 1987, εγκρίνονται.

Άρθρο 2

Οι ενισχύσεις που καταβάλλονται από την Πορτογαλική Δημοκρατία, στο πλαίσιο της πραγματοποίησης των προγραμμάτων αυτών, θεωρούνται επιλέξιμες για χρηματοδότηση από τις 7 Αυγούστου 1987.

Άρθρο 3

Η παρούσα απόφαση απευθύνεται στη Πορτογαλική Δημοκρατία.

Βρυξέλλες, 28 Ιανουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 372 της 31. 12. 1987, σ. 5.